*****

ΚΑΝΟΝΙΣΜΟΣ (ΕΟΚ) αριθ. 706/84 ΤΟΥ ΣΥΜΒΟΥΛΙΟΥ

της 16ης Μαρτίου 1984

για την επιβολή οριστικού αντισταθμιστικού δασμού στα πλαίσια της διαδικασίας αντι-επιδοτήσεων όσον αφορά τις εισαγωγές εξαρτημάτων σωληνώσεων από ελατό χυτοσίδηρο, καταγωγής Ισπανίας, και την οριστική είσπραξη του προσωρινού δασμού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 12,

την πρόταση που υπέβαλε η Επιτροπή μετά από διαβουλεύσεις στα πλαίσια της συμβουλευτικής επιτροπής η οποία έχει συσταθεί από τον εν λόγω κανονισμό,

Εκτιμώντας τα ακόλουθα:

Α. Προσωρινά μέτρα

(1) Η Επιτροπή, με τον κανονισμό (ΕΟΚ) αριθ. 3271/83 (3), επέβαλε προσωρινό αντισταθμιστικό δασμό στα εξαρτήματα σωληνώσεων από ελατό χυτοσίδηρο, καταγωγής Ισπανίας.

Β. Επακόλουθες διαδικασίες

(2) Μετά την επιβολή του προσωρινού αντισταθμιστικού δασμού, οι εξαγωγείς, ο εισαγωγέας και οι εκπρόσωποι της ισπανικής κυβέρνησης ζήτησαν και πέτυχαν να ακουσθούν από την Επιτροπή. Οι εξαγωγείς επίσης γνωστοποίησαν γραπτά τις απόψεις τους για την εν λόγω επιδότηση και ζήτησαν να πληροφορηθούν ορισμένα γεγονότα και ουσιαστικά στοιχεία βάσει των οποίων η Επιτροπή σκόπευε να συστήσει τη λήψη οριστικών μέτρων. Τα αιτήματα αυτά έγιναν δεκτά.

Γ. Επιδότηση

(3) Μετά την εξέταση της εφαρμογής του ισπανικού συστήματος έμμεσης φορολογίας στα εξαρτήματα σωληνώσεων και της διάρθρωσης των συντελεστών παραγωγής των ισπανών παραγωγών που ενδιαφέρονται για το προϊόν αυτό, η Επιτροπή κατέληξε προσωρινά στο ότι το σύνολο των σωρευτικών έμμεσων φόρων που εισπράχθηκαν στα διάφορα στάδια παραγωγής επί των εμπορευμάτων που ενσωματώνονται στα εξαγόμενα εξαρτήματα σωληνώσεων ανέρχεται σε 2,6 % περίπου, έτσι ώστε το 8,9 % της επιστροφής κατά την εξαγωγή (11,5 %) θα έπρεπε να θεωρηθεί ως επιδότηση εξαγωγής. Μετά την αύξηση του φόρου κύκλου εργασιών που αποφασίσθηκε από την ισπανική κυβέρνηση, με ισχύ από την 1η Ιανουαρίου 1984, η Επιτροπή αναθεώρησε τους υπολογισμούς της για τη σωρευτική επίπτωση των φόρων αυτών. Στη βάση αυτή, το σύνολο των σωρευτικών έμμεσων φόρων που εισπράχθηκαν σε προηγούμενα στάδια της παραγωγής επί των εμπορευμάτων που ενσωματώνονται στα εξαγόμενα εξαρτήματα σωληνώσεων αυξάνεται σε 3,1 %, πράγμα που μειώνει την εξαγωγική επιδότηση σε 8,4 %.

Δ. Ζημία

(4) Κανένα νέο αποδεικτικό στοιχείο σχετικά με τη ζημία που υπέστη η κοινοτική βιομηχανία δεν υποβλήθηκε. Η Επιτροπή, επομένως, επιβεβαίωσε τα συμπεράσματα ως προς τη ζημία, τα οποία εκτίθενται στον κανονισμό (ΕΟΚ) αριθ. 3271/83. Για το λόγο αυτό, κατά την άποψη της Επιτροπής, τα γεγονότα, όπως τελικά καθορίστηκαν, δείχνουν ότι η ζημία που προκλήθηκε από τις εισαγωγές εξαρτημάτων σωληνώσεων από ελατό χυτοσίδηρο, καταγωγής Ισπανίας, που πραγματοποιούνται με τιμές ντάμπινγκ, ανεξάρτητα από τη ζημία που προκλήθηκε από άλλους παράγοντες, πρέπει να θεωρηθεί σημαντική.

Ε. Κοινοτικό συμφέρον

(5) Οι καταναλωτές της Κοινότητας δεν υπέβαλαν κανένα νέο αποδεικτικό στοιχείο. Για το λόγο αυτό η Επιτροπή επιβεβαίωσε τα προκαταρκτικά συμπεράσματά της και κατέληξε ότι είναι προς το συμφέρον της Κοινότητας να ληφθούν μέτρα.

Υπό τις συνθήκες αυτές, η προστασία των συμφερόντων της Κοινότητας απαιτεί την επιβολή αντισταθμιστικού δασμού επί των εισαγωγών εξαρτημάτων σωληνώσεων από ελατό χυτοσίδηρο, καταγωγής Ισπανίας.

ΣΤ. Ανάληψη υποχρεώσεων

(6) Οι ενδιαφερόμενοι εξαγωγείς, όταν πληροφορήθηκαν τα οριστικά συμπεράσματα της έρευνας, προσφέρθηκαν να αναλάβουν υποχρεώσεις όσον αφορά τις εξαγωγές τους εξαρτημάτων σωληνώσεων από ελατό χυτοσίδηρο προς την Κοινότητα, και η ισπανική κυβέρνηση δήλωσε ότι είναι διατεθειμένη να διασφαλίσει την τήρηση αυτών των υποχρεώσεων.

(7) Κατόπιν των διαβουλεύσεων στα πλαίσια της συμβουλευτικής επιτροπής σχετικά με τη δυνατότητα αποδοχής αυτών των υποχρεώσεων, η Επιτροπή υπέβαλε πρόταση στο Συμβούλιο για την επιβολή οριστικού αντισταθμιστικού δασμού, το ποσό του οποίου θα έπρεπε να είναι κατώτερο από το ποσό του προσωρινού αντισταθμιστικού δασμού.

(8) Λαμβάνοντας υπόψη την αβεβαιότητα όσον αφορά την πρακτική εφαρμογή και τα αποτελέσματα, στο επίπεδο της κοινοτικής αγοράς, μιας ανάληψης υποχρεώσεων όπως αυτή που προτάθηκε, δεν φαίνεται σκόπιμο να γίνει αποδεκτή προκειμένου να περατωθεί η διαδικασία.

Ζ. Είσπραξη προσωρινού δασμού

(9) Τα ποσά που είναι κατατεθειμένα ως προσωρινός αντισταθμιστικός δασμός πρέπει να εισπραχθούν οριστικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός αντισταθμιστικός δασμός επί των εξαρτημάτων σωληνώσεων από ελατό χυτοσίδηρο, που υπάγονται στην κλάση ex 73.20 του Κοινού Δασμολογίου και αντιστοιχούν στον κώδικα ΝΙΜΕΧΕ 73.20-30, καταγωγής Ισπανίας.

2. Το ποσό του δασμού είναι ίσο προς 8,4 % της καθαρής τιμής ανά τόνο, «ελεύθερο στα σύνορα» της Κοινότητας.

3. Στον εν λόγω δασμό εφαρμόζονται οι ισχύουσες διατάξεις που αφορούν τους τελωνειακούς δασμούς.

Άρθρο 2

Τα ποσά που είναι κατατεθειμένα ως προσωρινός αντισταθμιστικός δασμός σύμφωνα με τον κανονισμό (ΕΟΚ) αριθ. 3271/83 εισπράττονται οριστικά μέχρι ανωτάτου ορίου 8,9 % επί των εισαγωγών που έχουν τεθεί σε ελεύθερη κυκλοφορία στην Κοινότητα πριν από την 1η Ιανουαρίου 1984 και μέχρι 8,4 % επί όλων των άλλων εισαγωγών.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Μαρτίου 1984.

Για το Συμβούλιο

Ο Πρόεδρος

M. ROCARD

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. L 322 της 19. 11. 1983, σ. 13.